OTM-rowers vlug sonder 'n sent; polisieman geskiet | Maroela Media
Maj. Thulani Zwane, woordvoerder van die polisie, het gesê die rowers het omstreeks 01:30 'n kitsbank in die sakesentrum van KwaDukuza geteiken. Hulle het reeds veiligheidsbeamptes wat in die omgewing gery het se voertuig gekaap en die beamptes ontwapen, terwyl hul makkers die OTM opgeblaas het, toe die polisie by die toneel opdaag.
"Die rowers het op die polisiebeamptes losgebrand en 'n konstabel is gewond," het Zwane gesê. Die rowers het met leë hande in hul wegkommotors gevlug.
Volgens Zwane kon die rowers nie daarin slaag om enige geld in die kitsbank te steel nie. 'n Saak van gewapende roof, poging tot moord, kaping en opsetlike saakbeskadiging word ondersoek, het hy gesê. Niemand is nog in verband met die voorval in hegtenis geneem nie.